טמפון

טמפון חד פעמי הוא מסת חומר סופג (כותנה או ריון), המשמשת בעיקר כמוצר היגיינה נשית. טמפון מוכנס לנרתיק בתקופת הווסת כדי לספוג את נוזלי הווסת. ישנם גם טמפוני אף המיועדים לספיגת נוזלים בחללי האף, בעיקר, לאחר התערבויות כרורגיות.

היסטוריה

כתובות מצריות עתיקות מרמזות על כך שבתקופה הפרעונית השתמשו בסוג של טמפון עשוי פפירוס. במאה החמישית לפני הספירה הזכיר הרופא היווני הנודע היפוקרטס טמפונים עשויים מחתיכות עץ עטופות בבד.
ב-19 בנובמבר 1931 רשם הרופא האמריקאי ארל קליבלנד האס (Earle Cleveland Haas) מדנוור שבקולורדו פטנט על טמפונים עם מוליך שנקראו "טמפקס", אשר נמכרים עד היום תחת השם הזה.
גרטרוד טנדריך (Gertrude Tendrich) קנתה ב-16 באוקטובר 1932 את הפטנט ואת המותג תמורת 32,000 דולרים אמריקאיים וייסדה את חברת "טמפקס" לייצור המוני של טמפונים.
המהנדס קרל האן (Carl Hahn) הביא את המוצר בשנות ה-50 לשוק הגרמני. אחרי התלבטויות רבות בחר למוצר שלו שם פשוט בשפה הגרמנית: "Ohne Binde" (ללא תחבושת), ובקיצור ".O.B" (או-בה), שגם הוא מותג מוכר עד היום.
בשנים הראשונות יוצרו טמפונים כמעט אך ורק מכותנה. עם השנים עבר כמעט כל הייצור להשתמש בחומר הנקי והסופג הרבה יותר ויסקוזה.

עיצוב ואריזה

טמפונים מופיעים במגוון של גדלים, הקשורים לכושר הספיגה שלהם.
כל הטמפונים דומים בצורתם היסודית, שהיא כשל צינור. כל טמפון נארז בנפרד כדי לשמור על ניקיונו, אף כי אינו מחוטא. מחובר להם חוט להקלה על הוצאתם, וחלקם מיוצרים עם מוליך כדי להקל על החדרתם לנרתיק.
מוליכים של טמפונים עשויים מפלסטיק או מקרטון והם בנויים בצורת בוכנה אשר מחליקה בתוך צינור מוליך רחב יותר ("צילינדר"). פני הצינור המוליך חלקים וקצהו לפעמים מעוגל כדי להקל על ההחדרה לנרתיק. הטמפון עצמו מונח לפני ההחדרה בתוך הצינור המוליך, ליד פתחו. הבוכנה מצויה בפתחו האחר של הצינור המוליך והיא נדחפת פנימה באמצעות האצבע אל תוך הצינור המוליך לאחר שצדו השני מוכנס אל הנרתיק, כך שהטמפון עובר דרך המוליך אל הנרתיק. אם זווית ההחדרה גדולה מ-45 מעלות, מיקומו עלול לעורר אי-נוחות ולהקשות על הוצאתו.
טמפונים ללא מוליכים. במקרה זה הם מוחדרים אל הנרתיק בעזרת אצבע.

דירוג כושר הספיגה

טמפונים מיוצרים בחמש דרגות כושר ספיגה. היצרנים השונים מגדירים את דרגות הספיגה באופן אחיד למדי. על פי רוב, הטמפונים הקטנים ביותר מיועדים לנערות צעירות, אשר עלולות להיתקל בקשיים בהחדרתם לנרתיק. יתר הדרגות מיועדות לשלבים שונים של הווסת, בהם עוצמת הדימום משתנה, ולנשים שונות אשר מאופיינות בעוצמת דימום שונה.

סיכונים רפואיים

הטמפון מיועד להיות בנרתיק לא יותר מ-6-4 שעות ויש להחליפו בטרם הכנסה של טמפון חדש. צוואר הרחם מונע מהטמפון להיכנס עמוק מדי.
לא מומלץ להשתמש בטמפון אחרי לידה, גרידה, הפסקת היריון או ניתוח גינקולוגי.
ברוב המכריע של מקרים, שימוש בטמפונים איננו קורע על קרום הבתולים שהוא גמיש ואינו אטום או סוגר לגמרי את פתח הנרתיק. עם זאת, הצורה, הגודל והעובי של קרום הבתולים משתנים מאישה לאישה. קרום בתולים שהוא גמיש פחות מהרגיל עלול להקרע גם ללא קיום יחסי מין.
בניגוד למיתוסים רווחים, אין גיל להתחלת השימוש. הדבר קשור לתחושותיה של הנערה והמוכנות שלה להיות אחראית ולהוציאו בזמן. אין גם מניעה ללכת לים, לבריכה או לשבת באמבטיה.

תסמונת ההלם הרעלי

הוכח שלטמפונים יש קשר לתסמונת ההלם הרעלי, תסמונת נדירה, לעיתים קטלנית, הנובעת מרעלן הנגרם מזיהום חיידקי של חיידק בשם סטפילוקוקוס. כמחצית מהמקרים בהם נשים דיווחו על תסמונת ההלם הרעלי מקושרים לשימוש בטמפונים. טמפונים גורמים לשינוי בטמפרטורה של הנרתיק שמעודדים התרבות של החיידק. טמפון שנשאר זמן ארוך בנרתיק מהווה בסיס נוח להתפתחות חיידקים. לפיכך, מומלץ למלא אחר הוראות היצרן, לבחור את הטמפון בעל כושר הספיגה המינימלי שיספיק לספיגת הזרימה, להחליף טמפונים מדי 4 עד 6 שעות, להימנע משימוש בטמפונים במהלך הלילה, להשתמש לסירוגין בתחבושות היגייניות ובטמפונים.

השפעות סביבתיות

במערכות ביוב מסוימות, טמפונים, מוליכי טמפונים ואריזותיהם המושלכים אל האסלה עלולים לגרום לסתימות ולנזקים. בסביבות מסוימות, כמו למשל ברכבות ובמטוסים, ישנם שלטי אזהרה נגד הורדת הטמפונים עם מי האסלה.
חלק מן הטמפונים מיוצרים מכותנה שעברה הנדסה גנטית.

טמפון רב פעמי

קיימים טמפונים רב פעמיים מבד או מספוג ים. טמפון מספוג ים עשוי מספוג ים טבעי שנחתך לגודל המתאים וניתן לחבר אליו חוט על מנת להקל על הוצאתו. לפני החדרת ספוג הים, שוטפים אותו במים על מנת לרכך אותו ולאחר מכן סוחטים את המים העודפים. לאחר הוצאת ספוג הים, שוטפים אותו ומכניסים בשנית.
בניגוד לתחבושת היגיינית מבד ולגביעונית שמחזיקות שנים רבות, טמפון מספוג ים מחזיק שישה חודשים עד שנה. לאחר מכן הוא מתחיל להקרע.

אלטרנטיבות נוספות

קיימות מספר אלטרנטיבות לטמפון: תחבושת היגיינית, גביעונית, סופטקאפ דיאפרגמה ותחתוני מחזור.